Vruntlyke grote thovoren gescreven und wes wy gudes vormogen tho juwer beheglicheit. Ersamen, leven vrundes. Wellet weten, dat desse jegenwardighe breffwyser Lafrens, unse borger, heft uns tho kennende gegewen, dat eme syne modder Kerstyne, seliger dechtnisse, affstorwen sii in juwer stat und see gene neger erfnamen heft wenne dessen vorgescreven Laurens. Hirumme bidde wy juwe ersame vorsichticheit otmodichliken, dat gy dessen vorscreven unsen borger wellen vruntlik und behylplyk sin, dat eme wederfare also vele, also geliik edder recht wtwyset und volghaftich moghe werden, wes em angefallen is und mit rechtte boren mach. Dat wil wy gerne kegen jw vorschylden mit eime desgeliken edder beteren, ofte sik dat also gefalle, wor wy mit geliik konen und mogen. Hirby dot also wy juwer erwerdicheit vele gudes thobelowen. Gode almechtighe siit befolen tho ewigen seligen tiden. Gescreven tho Wyborch under uns sekret, des dinsschedages na suntte Peter und Pauel. Raatt to Wyborch. Adress: Der ersamen, vorsichtigen, wisen luden, borgermesteren und radmannen tho Reval, kome desse breff mit werdicheit etc.